钦定古今图书集成/明伦汇编/官常典/第326卷 > 唐
## 钦定古今图书集成/明伦汇编/官常典/第326卷 > 唐

唐以刑狱归大理，而刑部按覆之，设尚书侍郎，统刑
部都官、比部司门之属。始以刑部、御史中丞、大理为
三司。

按《唐书百官志》，“唐之官制，其名号禄秩，虽因时增损，
而大抵皆沿隋。故尚书省其属有六，尚书五曰刑部。
刑部尚书一人，正三品；侍郎一人，正四品下。掌律令
刑法、徒隶、按覆谳禁之政。其属有四，一曰刑部，二曰
都官，三曰比部，四曰司门。刑部郎中二人，从五品上；
员外郎二人，从六品上。掌律法，按覆大理及天下奏”
谳，为尚书、侍郎之贰。凡刑法之书有四：一曰律，二曰
令，三曰格，四曰式。凡鞫大狱，以尚书侍郎与御史中
丞、大理卿为“三司使。”凡国有大赦，集囚徒于阙下以
听。刑部主事四人，《都官》主事二人，比部主事四人，司
门主事二人，从九品上。以主事、令史、书令史署覆文
案，出符目；以亭长启闭，传禁约，以掌固守当仓库及
陈设。

〈注〉龙朔二年，改刑部曰司刑，都官曰司仆，比部曰司计，司门曰司关。光宅元年，改刑部曰《秋官》。天宝十一载，改刑部曰司宪，比部曰司计。有刑部令史十九人，书令史三十八人，亭长六人，掌固十人；都官令史九人，书令史十二人，掌固四人；比部令史十四人，书令史二十七人，计史一人，掌固四人；司门令史六人，书令史十三人，掌固四人。

都官郎中、员外郎各一人，掌俘隶簿录，给衣粮医药，
而理其诉免。凡反逆相坐，没其家，配官曹长役为官
奴婢。一免者，一岁三番役，再免为“杂户”，亦曰“官户”，二
岁五番役，每番皆一月三免为“良人。”六十以上及废
疾者为官户，七十为良人。每岁孟春上其籍，自黄口
以上印臂，仲冬送于都官，条其生息而按比之。乐工、
“兽医、骗马、调马、群头栽接”之人皆取焉。附贯州县者，
按比如平民，不番上。岁督丁资，为钱一千五百；丁婢
中男，五输其一；侍丁残疾，半输。凡居作者，差以三等：
四岁以上为小，十一以上为中，二十以上为丁。丁奴
三当二役，中奴；丁婢二当一役，中婢三当一役。
比部郎中、员外郎各一人，掌句会内外赋“敛、经费、俸
禄、公廨、勋赐、赃赎、徒役、课程、逋欠之物，及军资、械器、
和籴、屯收所入。京师仓库，三月一比。诸司、诸使、京都
四时句会于尚书省，以后季句前季，诸州则终岁总
句焉。”

司门郎中、员外郎各一人，掌门关出入之籍，及阑遗
之物。凡著籍，月一易之。“流内记官爵、姓名，流外记年
齿貌状，非迁解不除。凡有召者，降墨敕勘铜鱼、木契，
然后入。监门校尉巡日送平安。凡奏事，遣官送之，昼
题时刻，夜题更筹。命妇、诸亲朝参者，内侍监校尉莅
索。”凡苇軬车不入宫门，阑遗之物揭于门外，榜以物
色，期年没官。天下关二十六，有上、中、下之差度者，本
司给过所，出塞逾月者，给行牒，猎手所过，给长籍，三
月一易。蕃客往来，阅其装重。入一关者，馀关不讥。

### 宪宗元和九年十二月诏刑部大理官朔望入对

按：《唐书宪宗本纪》云云。

### 宣宗大中三年三月诏待制官典刑法官谏官次对按唐书宣宗本纪云云